
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



Р Е Ш Е Н И Е
№ РП-606-19-042
Днес, 28.08.2019 г., в град София, Комисията за противодействие на корупцията и за отнемане на незаконно придобитото имущество, в състав:
Заместник-председател: Антон Славчев
Член: Антоанета Цонкова
Член: Пламен Йоцов
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ 01/С-606/22.07.2019г.
Сигналът е против С. З. Х. – началник на Общинска служба по земеделие – Н.
По същество, в сигнала се съдържат твърдения за това, че като началник на Общинска служба по земеделие – Н., С. Х. е съдействала в полза на лицето Е. С. К. във връзка с незаконосъобразна промяна на предназначението на поземлени имоти в горска територия и земеделска земя – частна собственост, вследствие на факта, че С. Х. е снаха на чичото на съпругата на Е. К.

Към сигнала не са приложени доказателства.

Служебно е извършена справка в официалната интернет страница на Областна дирекция „Земеделие“ – С. и в НБД „Население“.
При проверката относно допустимостта на сигнала се установи, че същият не отговаря на изискванията на чл. 47, ал. 1 от ЗПКОНПИ – лицето, срещу което е подаден сигнала не попада в обхвата на лицата, заемащи висша публична длъжност по чл. 6, ал. 1 от ЗПКОНПИ.

От събраните в хода на административното производство доказателства Комисията установи следното от фактическа страна:
Сигналът е подаден от физическо лице с посочени три имена, адрес и е подписан.
 От извършената справка на електронната страница на Областна дирекция „Земеделие“ – С. се установи, че С. Х. е началник на Общинска служба по земеделие – Н.

При така установената фактическа обстановка Комисията стигна до следните правни изводи:

Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ и е подписан.
С. Х., в качеството си на началник на Общинска служба по земеделие – Н., не е лице, заемащо висша публична длъжност по смисъла на чл.6, ал.1, т.1-50 от ЗПКОНПИ. Същата, в посоченото си качество, попада в обхвата на лицата по §2, ал.1 от ДР на ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производство пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
На основание чл.47, ал.5 във вр. с §2, ал.1, т.5 и ал.8 от Допълнителните разпоредби на Закона за противодействие на корупцията и за отнемане на незаконно придобитото имущество, сигнали, които не са от компетентността на КПКОНПИ се изпращат по компетентност на съответния орган по избора или назначаването.
Предвид гореизложеното, на основание чл.27, ал.2 от АПК, във връзка с чл.6, ал.1 и чл.47, ал.5 във връзка с §2, ал.5, и чл.74, ал.1 и ал.2 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество,


Р Е Ш И:
ПРЕКРАТЯВА производството по сигнал с рег. № ЦУ 01/С-606/22.07.2019г. против С. З. Х., в качеството й на началник на Общинска служба по земеделие – Н.
ПРЕПРАЩА сигнал с рег. № ЦУ 01/С-606/22.07.2019г. на КПКОНПИ по компетентност на директора на Областна дирекция „Земеделие“ - С. 
След приключване на проверката по сигнала, директорът на Областна дирекция „Земеделие“ – С. следва да уведоми КПКОНПИ за резултата от същата.

Препис от решението да се изпрати на Окръжна прокуратура – С., с оглед преценка за реализиране на правомощията й по чл.76, ал.2 от ЗПКОНПИ. 
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 

КОМИСИЯ:
Заместник-председател:………/п/……………./Антон Славчев/
Член:………………/п/………………../Антоанета Цонкова/
Член:………………/п/…………………..../ Пламен Йоцов /

